**PASKAIDROJUMA RAKSTS**

**Madonas novada pašvaldības**

**2022. gada 28. jūlija saistošajiem noteikumiem Nr. 27**

**“Par Madonas novada pašvaldībai piederošo dzīvojamo telpu izīrēšanas kārtību”**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Projekta nepieciešamības pamatojums | Dzīvojamo telpu īres likuma (turpmāk – Īres likums) 32. panta pirmajā daļā noteikts, ka pašvaldības dome izdod saistošos noteikumus, kuros nosaka pašvaldībai piederošas dzīvojamās telpas izīrēšanas kārtību un nosacījumus, kā arī termiņu, uz kādu slēdzams dzīvojamās telpas īres līgums, bet ne ilgāku par 10 gadiem. Pie tam Īres likuma 32.panta pirmajā daļā norādīts, ka iepriekšminētais noteikums neattiecas uz pašvaldībai piederošu dzīvojamo telpu, kas tiek izīrēta atbilstoši normatīvajiem aktiem par palīdzības sniegšanu dzīvokļa jautājumu risināšanā.  Pašvaldībai ir izīrēti dzīvokļi līdz normatīvo aktu par pašvaldības palīdzību dzīvokļa jautājumu risināšanā spēkā stāšanās brīdim, pie tam šādos gadījumos īres līgums ir noslēgti bez termiņa norādīšanas (beztermiņa). Uz šiem izīrētajiem dzīvokļiem neattiecas normatīvo aktu par palīdzības sniegšanu dzīvokļa jautājumu risināšanā nosacījumi, un līdz ar to nepieciešams izdot saistošos noteikumus atbilstoši Īres likuma 32. panta pirmajai daļai. Īres likuma Pārejas noteikumu 6.punktā paredzēts, ja īrnieks lieto pašvaldībai piederošu dzīvojamo telpu uz tāda dzīvojamās telpas īres līguma pamata, kuram nav norādīts termiņš, pašvaldība var prasīt jauna dzīvojamās telpas īres līguma noslēgšanu uz noteiktu termiņu, ievērojot pašvaldības saistošos noteikumus, kas izdoti uz šā likuma [32. panta](https://likumi.lv/ta/id/322216#p32) pamata. |
| 2. Īss projekta satura izklāsts | Noteikumos ietverts pašvaldībai piederošo dzīvojamo telpu izīrēšanai nepieciešamais tiesiskais regulējums: izīrēšanas kārtība un nosacījumi, pamatojoties uz Īres likuma 32. panta nosacījumiem. Noteikumos paredzēts, kā noslēgt beztermiņa īres līgumus atbilstoši Īres likuma Pārejas noteikumu normām uz terminētu līgumu un paredzēts galējais termiņš, līdz kuram šī procedūra veicama ārpustiesas kārtībā, tas ir, līdz 2026. gada 31. decembrim.  Noteikumos paredzēta jauna dzīvojamo telpu īres līguma noslēgšanas kārtība un nosacījumi, tostarp, ja iestājusies pašvaldības dzīvojamās telpas īrnieka nāve un īrnieka ģimenes loceklis prasa īres līguma noslēgšanu iepriekšējā pašvaldības dzīvojamās telpas īrnieka vietā. Noteikumos paredzēts termiņš, uz kādu slēdzams dzīvojamās telpas īres līgums. |
| 3. Informācija par plānoto projekta ietekmi uz pašvaldības budžetu | Saistošo noteikumu izpildei nav nepieciešams veidot jaunas institūcijas, paplašināt esošo institūciju kompetenci vai veidot jaunas amata vienības |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošie noteikumi uzņēmējdarbības vidi neietekmē |
| 5. Informācija par administratīvajām procedūrām | Noteikumu izpildi attiecībā uz personu iesniegumu izskatīšanu jautājumos par jauna īres līguma slēgšanu uz pašvaldībai piederošu dzīvojamo telpu, kas nav izīrētā kā palīdzība dzīvokļu jautājumu risināšanā, nodrošinās Madonas novada pašvaldības domes Dzīvokļu jautājumu komisija.  Saistošie noteikumi paredz domes lēmumu apstrīdēšanu Administratīvā procesa likumā noteiktajā kārtībā. |
| 6. Informācija par konsultācijām ar privātpersonām | Nav notikušas |

Domes priekšsēdētājs A. Lungevičs